BYPOL

BYPOL ehk Valgevene Jõustruktuuride Ühendus (valgevene keeles Аб'яднанне сілавікоў Беларусі) on endiste Valgevene õiguskaitseorganite töötajate loodud organisatsioon, mille eesmärk on Aleksander Lukašenko režiimi kukutamine. Sinna kuuluvad Valgevene Riikliku Julgeolekukomitee, Riigieelarve Komitee, relvajõudude, siseministeeriumi, uurimiskomitee, kohtuekspertiisi riigikomitee, riigiprokuratuuri, tollikomitee, riigisaladuste kaitsega tegeleva operatiiv- ja analüütilise keskuse, riikliku piirikomitee ja presidendi julgeolekuteenistuse endised töötajad.https://bypol.org/en/

Nende endi sõnul: "BYPOL-i eesmärk on taastada valitsusjuht Svetlana Tihhanovskaja juhtimisel Valgevenes demokraatlik võim ning korraldada uued demokraatlikele põhimõtetele baseeruvad presidendi- ja parlamendivalimised." BYPOL avaldab internetis julgeolekujõududega seotud videoid ning “lekitatakse” ka korrakaitsjate andmeid. Valgevene ülemkohus tunnistas organisatsiooni terroriorganisatsiooniks.

BYPOL-i peakorter asub Varssavis. BYPOL-i liider on Valgevene siseministeeriumi endine alampolkovnik Aliaksandr Azarau (Aleksandr Azarov).

 Ajalugu 
Augustis 2020 puhkesid kogu Valgevenes presidendivalimiste võltsimise tõttu massimeeleavaldused. Liigse julmuse tõttu, millega julgeolekujõud meeleavaldajaid kohtlesid, lahkusid mitmed Valgevene jõustruktuuride töötajad ametist.

20. oktoobril 2020 kohtus Valgevene opositsiooniliider Svetlana Tihhanovskaja Varssavis Valgevene endiste korrakaitsjatega. Need olid uurimiskomitees töötanud justiitskapten Andrei Ostapovitš, justiitsmajor Igor Loban, miilitsa vanemleitnant Matvei Kupreitšik ja miilitsa leitnant Vladimir Žigar. Nad teatasid kavatsusest luua kahekümne kolleegi toel Lukašenko režiimi vastane jõustruktuuride ametiühing. Tihhanovskaja toetas algatust ja tegi ettepaneku "korrakaitseametnike Valgevene rahva poolele üleviimise küsimuses korraldada eraldi kinnine koosolek."https://web.archive.org/web/20210122050449/https://belaruspartisan.by/politic/515696/

6. märtsil 2021 alustas Valgevene riigiprokuratuur BYPOL-i aktivistide vastu kriminaalmenetlust. 22. aprillil 2021 tunnistas Gomeli Železnodorožnõi rajooni kohus BYPOL-i Telegrami kanali äärmuslikuks. 8. novembril 2021 kuulutas Valgevene siseministeerium BYPOL-i ekstremistlikuks organisatsiooniks.https://www.rbc.ru/rbcfreenews/6189193e9a794747d2f474f9 31. augustil 2022 kuulutas Valgevene Ülemkohus BYPOL-i terroriorganisatsiooniks.https://www.currenttime.tv/a/bypol-priznali-terroristicheskoy-organizatsiey-/32012029.html

 Tegevus 
3. novembril 2020 avaldas BYPOL Telegramis oma tegevuse eesmärgid:

"BYPOL on Valgevene kõigi õiguskaitseasutuste töötajate ühendus. See koosneb töötajatest, kes pole end määrinud oma inimeste vastu suunatud kuritegude toimepanemisel.

BYPOL-i eesmärgid ja põhitegevused:

- Praegust kuritegelikku valitsust mitte toetavate korrakaitsjate ühendamine organiseeritud struktuuriks, mis on valmis tegutsema õiguse ja õigluse kehtestamisel Valgevene Vabariigis.

- Õiguskaitseasutuste sõltumatu ametiühingu loomine.

- Õiguskaitseasutuste tulevase reformi sätete väljatöötamine.

- Tõendite kogumine rahumeelselt protesteerivate Valgevene kodanike vastu toime pandud kuritegude kohta.

- Info kogumine korruptsiooniskeemide, nende likvideerimise kohta.

- Koostöö rahvusvahelisel areenil inimsusvastaste kuritegude toimepanemise faktide uurimisel ja kohtulikul läbivaatamisel, sanktsioonide kehtestamisel ja tuvastatud isikute kriminaalvastutusele võtmisel rahvusvahelisel tasandil."https://t.me/by_pol/10

BYPOL-i esimene ülesastumine YouTube'is oli Valgevene siseministeeriumi akadeemia politseiosakonna 4. kursuse endise kadeti Vladislav Botjani pöördumine siseministeeriumi akadeemia kadettide poole kutsudes neid üles õpingud pooleli jätma ja "rahva poolele üle tulema."https://web.archive.org/web/20210124144250/https://belaruspartisan.by/life/517343/

 Tegevus Ukraina sõja ajal 
24. veebruaril 2022 ründas Venemaa Ukrainat. BYPOL-i initsiatiivil asusid Valgevene raudteelased kahjustama Valgevene raudteetaristut, mida kasutasid Ukrainasse suunduvad Vene väed, algas nn raudteesõda. Siin saadakse innustust Teise maailmasõja ajal Saksa okupantide vastu võidelnud valgevene partisanidest.https://www.bbc.com/russian/features-60594063 "Meie aktivistid hävitasid releekastid ja kesksignalisatsiooni," ütles BYPOL-i liider Aliaksandr Azarau ABC News'ile kinnitades, et sabotaažis osalenud raudteelased olid BYPOL-i liikmed. Juunis 2022 teatas ta plaanist Peramoga (Pieramoha ehk Võiduplaanist). Tema sõnul on plaanile alla kirjutanud üle 200 000 inimese, sealhulgas 5000 inimest, kes on valmis sooritama "erioperatsioone" või aktiivselt Lukašenko režiimi saboteerima.https://www.abc.net.au/news/2022-06-05/belarus-opposition-sabotages-russia-in-ukraine-plans-revolution/101072484 Oktoobris 2022 oli Azarau teatel BYPOL-i Poolas asuvale koolituskeskuste võrgustikule laekunud üle 800 avalduse.https://kyivindependent.com/regional/belarus-weekly-political-prisoner-ales-bialoatski-wins-nobel-peace-prize 

2. märtsil 2022 teatas Valgevene siseministeerium, et sabotaaž raudteel on klassifitseeritud terroriaktiks ning Valgevene Raudtee infrastruktuur võeti siseasjade organite ja sisevägede kontrolli alla. 6. aprillil 2022 teatas Valgevene siseministeerium kolme Bobruiski elaniku kinnipidamisest: neid süüdistatakse Osipovitši lähedal asuva signalisatsioonipaigaldise releekappide lõhkumises. Telegrami kanal "Valgevene raudteetöötajate kogukond" teatas, et pärast vahistamist tulistati inimesi põlvedesse, hoolimata sellest, et nad vastupanu ei osutanud. Valgevene inimõiguste keskuse Viasna esindajad ütlesid, et "partisanide" otsimiseks korraldasid Valgevene julgeolekujõud haaranguid nendes linnades, kus sai kahjustada Valgevene raudtee vara.https://www.currenttime.tv/a/partizan-priravnyali-k-terroristam-vlasti-belarusi-pytayutsya-ostanovit-relsovuyu-voynu-protiv-voennyh-eshelonov-rf/31791265.html 

20. aprillil 2022 kiitis Valgevene parlamendi alamkoda heaks seadusmuudatuse, mis muutis terrorismi surmanuhtlusega karistatavaks.https://www.reuters.com/world/europe/belarus-eyes-wider-death-penalty-use-after-anti-war-railway-sabotage-2022-04-27/    
 Viited 

Kategooria:Valgevene organisatsioonid
Kategooria:Varssavi